La Policia Local de Punta Umbría, a Huelva, ha multat dos veïns de la localitat per anar al supermercat, una de les causes justificades per a sortir de casa en l'estat d'alarma pel coronavirus, però perquè ho havien fet només per a comprar cervesa. "No és un producte de primera necessitat", s'assegura des de la policia en un comunicat.

Controlar què comprar

Segons ha informat la policia local d'aquest municipi, les denúncies formen part de les tasques que fan per evitar que es produeixin abusos en l'ús dels permisos per sortir al carrer.

La policia verifica les compres de les persones que surten dels supermercats per tal de confirmar que els productes que porten són coherents amb la situació d'emergència pandèmica per culpa del coronavirus.

En aquest sentit, en el dia d'ahir es va procedir a denunciar a aquests dos veïns de la localitat, després de constatar, a la sortida del supermercat, que únicament havien anat a l'establiment per comprar ampolles de litre de cervesa. També es va interposar denúncia contra una tercera persona que va anar a un d'aquests establiments només per a comprar dues bosses de patates fregides. Les multes als tres veïns, les primeres que s'han conegut a Espanya per no fer compres de "primera necessitat" poden arribar als 600 euros.

No es pot abusar i anar més d'un cop al supermercat

Segons aquesta policia local, no es pot anar als supermercats diversos cops al dia i no es poden fer compres que no siguin de primera necessitat. Segons els policies que van sancionar a aquestes tres persones, la cervesa i les patates fregides no són de primera necessitat. Avís als navegants que aprofiten anar a comprar per estirar les cames.